Γουλιέλμος ΦιτςΡόμπερτ, 2ος κόμης του Γκλόστερ

Ο Γουλιέλμος ΦιτςΡόμπερτ, 2ος Κόμης του Γκλόστερ, αγγλ.: William FitzRobert, 2nd Earl of Gloucester (22 Ιανουαρίου 1116 – 23 Νοεμβρίου 1183) ήταν γιος και κληρονόμος τού σερ Ροβέρτου ντε Καέν 1ου κόμη τού Γκλόστερ, και τής Μέιμπελ ΦιτςΡόμπερτ τού Γκλόστερ, κόρης τού Ροβέρτου ΦιτςΧάμον, και ανιψιού τής Ματθίλδης τής Αγγλίας.

 Καταγωγή 
Ο Γουλιέλμος ΦιτςΡόμπερτ ήταν γιος τού Ροβέρτου 1ου κόμη τού Γκλόστερ, νόθου γιου τού βασιλιά Ερρίκου Α΄ τής Αγγλίας, κατά τη διάρκεια τής βασιλείας τού οποίου γεννήθηκε ο Γουλιέλμος. Έτσι, ο Γουλιέλμος ήταν ανιψιός τής Ματθίλδης και γιος τού εξαδέλφου τού βασιλιά Στεφάνου, τούς κύριους μαχητές τής αγγλικής Αναρχίας. Αυτό σήμαινε επίσης ότι ο Γουλιέλμος ήταν δισεγγονός τού διάσημου Γουλιέλμου Α΄ τού Κατακτητή .

 Πρώιμη σταδιοδρομία 
Τον Οκτώβριο τού 1141 ο Γουλιέλμος φρόντισε τα βαρονικά κτήματα, όταν ο πατέρας του έπεσε στα χέρια ανταρτών στο Γουίντσεστερ. Ο πατέρας του ανταλλάχθηκε με τον βασιλιά Στέφανο, και κατά την απουσία τού πατέρα του από τη Νορμανδία το 1144, υπηρέτησε ως κυβερνήτης τού Γουέρχαμ. Το 1147 ανέτρεψε τον Ερρίκο ντε Τρέισυ στο κάστρο Κάρυ.

Το 1154 σύναψε συμμαχία με τον Ρογήρο ντε Κλερ 2ο κόμη τού Χέρτφορντ, με την οποία συμφώνησαν να βοηθήσουν ο ένας τον άλλον εναντίον όλων των ανδρών, εκτός από τον Ερρίκο Β΄ τής Αγγλίας.

Ο ΦιτςΡόμπερτ παραχώρησε ένα διάταγμα στο Νηθ, μία πόλη στο Γκλαμόργκαν, και ήταν κύριος τού αρχοντικού (manor) τού Γκλαμόργκαν, καθώς και τού Κέρλεον, κατοικώντας κυρίως στο Κάστρο τού Κάρντιφ. Εκεί το 1158, αυτός, η σύζυγός του και ο γιος τους αιχμαλωτίστηκαν από τον Ουαλό κύριο τού Σένγκενιντ, Ίφορ Μπαχ ("Άιβορ ο Μικρός"), και μεταφέρθηκαν στο δάσος, όπου κρατήθηκαν ως αιχμάλωτοι, μέχρι ο κόμης να ικανοποιήσει τα παράπονα τού Ίβορ.

 Σχέση με τον βασιλιά Ερρίκο Β΄ 
Το 1173 ο κόμης πήρε το μέρος τού βασιλιά εναντίον των γιων του, αλλά στη συνέχεια φαίνεται ότι έπεσε θύμα υποψίας, δεδομένου ότι την επόμενη χρονιά υποτάχθηκε στον βασιλιά, και το 1175 τού παρέδωσε το κάστρο τού Μπρίστολ. Επειδή ο μοναχογιός και κληρονόμος του, Ροβέρτος, απεβίωσε το 1166, ο κόμης Γουλιέλμος έκανε τον διάδοχο Ιωάννη, τον νεότερο γιο τού βασιλιά Ερρίκου Β΄, κληρονόμο τής κομητείας του, σύμφωνα με την υπόσχεση τού βασιλιά ότι ο Ιωάννης θα νυμφευόταν μία από τις κόρες τού κόμη, εάν η Εκκλησία το επέτρεπε, δεδομένου ότι ήταν συγγενείς 3ου βαθμού. Πράγματι ο Ιωάννης νυμφεύτηκε την Ισαβέλλα, κόρη του Γουλιέλμου.

Ο κόμης Γουλιέλμος ήταν παρών τον Μάρτιο τού 1177, όταν ο βασιλιάς έγινε διαιτητής μεταξύ των βασιλέων τής Καστίλης και τής Ναβάρρας, και το 1178 παρακολούθησε το διάταγμα τού Ερρίκου Β΄ προς το αβαείο τού Γουόλθαμ. Αλλά, κατά τη διάρκεια των διαμαχών τού βασιλιά με τούς γιους του, όταν φυλάκισε αρκετούς μεγιστάνες, την αφοσίωση των οποίων αμφισβήτησε, ο κόμης Γουλιέλμος ήταν ανάμεσά τους.

 Οικογένεια 
Ήταν νυμφευμένος με την Χαβίζ ντε Μπώμοντ, κόρη τού Ροβέρτου ντε Μπώμοντ 2ου κόμη τού Λέστερ και τής Αμίσας ντε Γκαέλ, και είχε παιδιά με το επίθετο "ΦιτςΓουίλιαμ":

 Ροβέρτος (1151, Κάρντιφ, Γκλάμοργκανσάιρ – 1166, Κάρντιφ, Γκλάμοργκανσάιρ), απεβ. 15 ετών.
 Ισαβέλλα απεβ. 1217, 3η κόμισσα τού Γκλόστερ. Παντρεύτηκε τρεις φορές:  πρώτα με τον Ιωάννη τής Αγγλίας, έπειτα με τον Γοδεφρείδο ΦιτςΤζέφρυ ντε Μάντεβιλ 2ο κόμη τού Έσσεξ, και μετά με τον Ουμβέρτο ντε Μπεργκ 1ο κόμη τού Κεντ. Οι δύο πρώτοι ήταν μαζί της 3οι κόμητες υου Γκλόστερ.
 Μέιμπελ απεβ. 1198, παντρεύτηκε τον Αμωρύ Ε΄ ντε Μονφόρ. Ο γιος της:
 Αμωρύ ΣΤ΄ ντε Μονφόρ απεβ. 1213, ήταν για λίγο ο 4ος κόμης τού Γκλόστερ.
 Αμίση, απεβ. το 1220/25, παντρεύτηκε τον Ριχάρδο ντε Κλερ 3ο κόμη τού Χέρτφορντ. Οι απόγονοί τους τελικά κληρονόμησαν την κομητεία τού Γκλόστερ:
 Γιλβέρτος ντε Κλερ, 5ος κόμης του Γκλόστερ.

Ο κόμης απεβίωσε το 1183. Η σύζυγός του Χαβίς επέζησε. Δεδομένου ότι ο μοναχογιός τους, Ροβέρτος, απεβίωσε πριν από τον πατέρα του, οι κόρες τους έγιναν συγκληρονόμοι τής φεουδαρχικής βαρονίας τού Γκλόστερ.

 Αναφορές 

 Πηγές 


 Σημειώσεις 
 Ο Γουίλιαμ Λόρδος του Γκλάμοργκαν ήταν επίσης γνωστός ως Ρόμπερτ ντε Γουίντονα σύμφωνα με αρχεία που βρέθηκαν σε αγγλικά ιστορικά βιβλία.

Κατηγορία:Οίκος της Νορμανδίας